khistorydata/jeongjo-sjw-relations huggingface dataset:
정조 17년 · 목
敎曰故處士贈執義兼進善柳馨遠其所撰磻溪隨錄補遺編曰水原都護府以廣州下道之一用等面移治於坪野臨川因勢邑城可築申之以邑治規模坪野大勝眞是大蕃鎭氣象地內外可容萬戶又言築城力役當籍鄕軍停番之需蓋其人有用之學著之爲經濟文字奇哉其論水原形便也移治之謨築城之略身在百年之前燭照今日之事與合面停番等節文細務亦皆鑿鑿如符契見其書而用其言尙謂之曠感其書不見而如見其言未聞而已用其人之所抱固富矣卽此華城一事在予可謂朝暮遇記昔其家後承之推恩也例贈戶曹佐貳相臣力言其例贈之銜反遜於特贈不可施於此儒嘗以其言爲是況今興思豈闕揭厲之典加贈成均館祭酒其嗣孫令該曹訪問以聞
정조 17년 · 강
罷吏曹參議鄭大容職以李勉兢代之
정조 17년 · 강
有政吏曹判書金思穆兵曹判書徐有防進
정조 17년 · 목
以李鼎揆爲承旨李彥煐爲南虞候新資也
정조 17년 · 강
分揀前假注書金鍚泰降付芸館之罰
정조 17년 · 강
綾恩君具允明上疏賜批
정조 17년 · 목
疏略曰各司殿最飭敎甚嚴臣亦何敢不▣蹶奉承第伏念兩提調衙門必備員而後開坐卽是不刊之典而臣之所帶宗簿寺春夏等褒貶雖緣特敎未免獨行而不安之心尙切于中今若諉之已行而又復唐突冒當則跡涉無嚴欲守公格而至於頉稟則義所不敢伏乞聖明俯察難行之狀仍治凟擾之罪批以宗簿寺貶坐之拔例設行意在於欲令寺屬慣習寺例況卿壽與福伯仲於領相所以特除者亦欲都提擧之次次備員也卿須依今年六月下敎卽爲安心擧行明日耆社之會盛事也亦須往參
정조 17년 · 강
掌令李鎭宅上疏賜批仍命廟堂謄關嚴飭諸道
정조 17년 · 목
疏略曰今日民弊可言者不爲不多而絕可矜而最難保者寺奴是已均是民也而一號爲奴則子子孫孫永爲賤役不得齒之於平民之列故男而有至老不娶者女而有終身不嫁者此豈非感傷天和之一端耶刷官之革罷此何等深仁厚德而一付之於守宰之後居住來歷尤無所憑査只令寺奴中頭目別差等任塡其頉而徵其貢奸僞日滋弊端歲加以生爲死以存爲亡之弊無邑不然無歲不然於是乎所謂續案徒擁虛簿而已每當納布之際或有匿其名而責其功者或有掩其人而越徵其族者指東爲西以假成眞一部貢案都屬虛僞其父之名其子仍冒某甲之稱某乙混同爲守令者雖有離婁之聰其何以卞別虛實耶年前特敎行査從實釐正者實爲寺奴生死肉骨之恩而隱匿則猶舊也欺詐則如前也其所査頉者未必爲眞箇査頉其所搜得者未必爲眞箇搜得則雖云一番釐正只是一番騷擾臣則的知其無實效也臣愚區區竊有所一得者原其積弊實由於奴之一字逃匿者是也欺隱者是也無論虛實眞僞列邑旣有徵貢之處每年亦有納布之人則永罷奴婢續案換作他般名色視同凡民只責身役從前良民或納貢代自來寺奴或答良役良賤同歸彼此無別則在朝家無少損在寺奴爲大惠如是定式則雖不患其不相當獨其婢貢一條旣無可徵之處宜有不足之慮而所謂婢貢除却雜費則每口二十五文之錢其數不多易於充補此則付之營邑某樣變通從長區處如向日給代錢之爲則恐無大段難便之端伏願殿下亟許施行則在國家祈永諴小之道未必無少補也批以寺奴婢之弊可勝言哉欲行大釐正之擧年前宣諭廟堂詢諮便否間因大臣之遞免尙稽于今矣觀爾疏陳間所未間先從本道伯知此察飭俾有得寸亦寸之實效爾疏中寺奴婢之受困甚於刷官革罷之前云而刷官主內奴守令主寺奴弊之益痼非法之罪卽守令不能盡心之致申令廟堂謄關嚴飭諸道
정조 17년 · 강
命時囚禹聖謙考律勘放
정조 17년 · 목
義禁府以礪峴前僉使禹聖謙拿囚啓敎以考律勘放後章記
정조 17년 · 강
命大報壇守直官王道怛田相龍等依節目加資下批
정조 17년 · 목
兵曹啓言卽接大報壇守直官所報則守直官王道恒田相龍今已滿四十五朔云取考庚戉年啓下節目則滿二十朔後付司果四十五朔後加一資事載錄矣依節目王道恒田相龍加資下批
정조 17년 · 강
命江華城門樓改建時監董將校盧䅰等分等論賞
정조 17년 · 목
兵曹啓言觀此江華前留守鄭好仁狀啓則本府內城東門樓卽通京之正門也創建已過百年棟樑腐傷東傾西圮不但所見之愁痛實無保障樓觀體貌及時改建有不容少緩故鳩得材瓦亦貿鐵物以本營將校金景國差定策應監官盧䅰差定營造監官眼同監役首尾三朔一新改建而考見謄錄則此等勞勩無不擧實論啓故監董將校役姓名開錄干後令該曹考例稟處爲辭矣其在潡勸之道宜有區別論賞之擧營造監官閑良盧䅰施以加資之典策應監官嘉善金景國令本府津堡別將趨卽調用似合事宜請上裁允之
정조 17년 · 강
遣史官賜詩頒粥于耆社諸臣仍命謝箋明日親受
정조 17년 · 목
敎曰今聞附奏於史官之言耆社大臣以下明當進箋稱謝云其在尊高年敬大臣之道禮當親受以此分付
정조 17년 · 강
以任希曾爲判敦寧宋濟魯爲知敦寧
정조 17년 · 목
敎曰耆堂中前判書任希曾未經判敦寧前知事宋濟魯未經東班正卿云判敦寧李敏輔知敦寧金頤柱幷許遞其代兩耆堂隨品除授
정조 17년 · 강
命日次儒生殿講以十五日爲之
정조 17년 · 목
政院以十六日儒生殿講日次啓稟敎以十五日爲之處所以開拆處所爲之
정조 17년 · 강
命賑廳關西所在停退條奮還小米二萬七千石移屬于本營
정조 17년 · 목
壯勇營提調鄭民始啓言關西所在賑廳別會錄小米二萬七千石入於各年停退已成奮還率難收捧在該廳便是等棄之物今若屬之本營漸次收拾則在此在彼其爲公穀則一也而以等棄善爲收拾則亦可幸矣賑廳停退條奮還小米二萬七千石請移屬本營從之
정조 17년 · 강
命忠淸水營舟橋所用雜木五十箇朴達木眞雜木數百箇添付稅船上送
정조 17년 · 목
舟橋司堂上鄭民始啓言此後舟橋當於春秋擧行其所編結維繫之道比諸冰合時尤當致力大碇次雜木限五十箇撐拄及椓釘次朴達木眞雜木限數百箇覓取稅船上來時添付以送之意請分付忠淸水使處從之
정조 17년 · 강
徒配時囚禹聖謙
정조 17년 · 목
義禁府啓言時囚罪人禹聖謙考律勘放後草記有命矣開城留守李秉鼎狀啓內軍餉事體何等至重而幻弄餉還代錢偸食之數至爲二百餘兩反作未捧之米太又爲三百六十六石究厥罪狀萬萬絕痛請聖謙杖一百收贖告身盡行追奪求禮流二千里定配允之敎以如有功議各減一等又啓言聖謙功減一等杖一百收贖告身盡行追奪徒三年定配
정조 17년 · 강
遞承旨李鼎揆以李義弼代之前望也
정조 17년 · 목
殿座時承旨不可不備員而鼎揆在外也
정조 17년 · 강
親受耆社大臣以下進箋于便殿仍召見賜饌領議政洪樂性領府事蔡濟恭綾恩君具允明判府事水原留守李命植前兵曹判書洪檍判敦寧任希曾藝文提學洪良浩知事尹坊工曹判書邊得讓右參贊洪秀輔前兵曹判書金尙集前禮曹判書趙瑍前刑曹判書鄭存中知敦寧宋濟魯
정조 17년 · 목
具翼善冠袞龍袍陞座命耆社大臣以下入庭行禮讀箋官讀箋訖命除後四拜耆社諸臣以次就座○予曰耆堂子孫無論有職無職儒生童蒙皆令後陪入來進箋時使之扶腋又皆隨後陞殿也洪樂性曰臣等之昨日所被恩渥非但考之耆社故事而罕有抑亦往牒之所無宸章手擎雲漢昭回恩賜便蕃飮食醉飽黃耇白髮相率蹈舞齊聲攢祝喜極而感不知所達矣今又親臨受箋寵光無前臣等生老太平際此盛會歛福錫福已有宸章之頒下而況此在廷耆臣生丁壽域無不康旺此實聖人善養之恩無所不被而然矣蔡濟恭曰臣等沐兩朝雨露之恩俱登耆社獲參昨日之盛擧今又聯進前席此豈臣等之所自致也惟我聖上歛時五福用敷錫厥庶民此莫非壽考陶甄之化而今日臣等之所仰祝於宸極者亦無窮期矣況登筵耆堂凡十四人而筋力興居無異於五六十歲人壽域之稱儘不虛矣樂性曰今日之事甚盛擧也臣等欲相率呼嵩以伸祝慶之下忱矣仍與耆臣及參班諸臣呼千歲承史侍衛以下皆呼千歲予曰新年之慶禮當前而諸耆臣有此齊祝予心嘉悅矣時元子侍坐樂性濟恭等曰臣等今日之慶會固已曠古所罕而仰瞻元子宮睿容此是吾東方億萬年無疆之休此後耆臣之一齊登筵亦未可必伏願近前仰覩克伸欣悅之情焉予曰唯樂性濟恭等進于元子前拜元子答拜樂性等跪進耆社盤著果品元子謂樂性曰老人平安乎樂性曰年老無病今日入來矣仍仰問曰今日參班老人爲幾員乎元子曰十四人矣樂性曰總計老人之年爲幾許乎元子曰一千四十九歲矣予曰以念奮優老之心昨日御製有所鳳意而兩元輔十四耆臣之同參殿最殆是耆社初有之盛擧予懷於此感奮幸今不能自己況卿等皆逮事先朝者乎樂性等曰聖敎及此臣等之感愴欣祝人人同情而至於賤臣則癃病雖如此竊庶幾少須更無死仰覩壬戍盛禮矣予曰癸巳往事殆若隔晨親書耆臣之殿最又降煖飽之資時予侍坐懽幸交至故相韓判府之起舞亦一賁餙之一端今日諸臣有記得者乎洪檍曰其時故判書趙榮進同爲起舞矣予曰果然矣予又曰進箋時刻定以午時者爲念耆臣早朝赴公之勞矣今日之會實不偶然略備小饌聊與卿等共之仍命司謁各進一盤又命作樂以侑之予曰老人食有餘則各分饋子孫又包而歸之可也樂性曰臣等旣醉矣旣飽矣竊附鹿鳴天保君臣酬酢之義明日欲以小饌仰進上以答恩意之厚下以伸獻芹之忱矣予曰何必然明年又明年邦慶荐疊卿等少須之也元子又令樂性等諸耆臣進前親頒黃曆各一件又頒中曆各一件於耆臣子孫樂性等拜跪而受曰諸耆臣荷此恩頒感頌蹈舞無以爲謝願以諸老之齡齊獻於我元子矣是日也瑞雪旣霏而霽天氣不寒而暖酒食孔嘉匂樂迭奏熙熙黃髮旣醉而飽欣瞻尺衣各獻爾年實淸朝之盛事壽域之洪福也諸耆臣又皆恭和賜詩以寓虞殿賡歌周筵贈答之義一代莫不傳之爲美談
정조 17년 · 강
命耆臣中奉老人尹坊家衣資食物優數輸送偕老人李命植洪良浩洪檍趙煥宋濟魯家衣資食物題給五世同登筵席人具允明衣資及宴需拔例輸送
정조 17년 · 목
敎曰今日進箋耆社諸臣中知中樞尹坊奉老康旺云聞甚稀貴衣資食物題給貞夫人南氏優數輸送水原留守李命植行司直洪良浩洪檍行副司直趙煥知敦寧宋濟魯內外偕老令該曹衣資食物題給事分付以示尊年惠養之意綾恩君具允明一堂五世之同登筵席尤覺稀貴衣資及宴需拔例輸送事分付
정조 17년 · 강
命儒生洪鎬基解停其餘停擧儒生亦竝蕩滌
정조 17년 · 목
敎曰儒生洪鎬基解停其時齋任一體解停慶科當前其外名以停擧者亦爲蕩滌
정조 17년 · 강
命進箋時鼓吹工人及典樂等施賞
정조 17년 · 목
敎曰今日進箋時殿庭鼓吹工人各給木一疋典樂一體施賞
정조 17년 · 강
命柑製明日設行于春塘臺仍命通方外
정조 17년 · 목
敎曰貢柑過至月未到則以他果頒給他果未到則亦以黃大口代頒今年則柑橘封發狀啓尙不來到雖來到當過歲頒柑以柚子代行明日當親臨試取通方外處所以春塘臺爲之儒生由月覲門集春門入之事分付
정조 17년 · 강
命松都軍餉條金川捧留穀中小米一千石太八百石依海西道臣狀請移劃于延安待秋還納
정조 17년 · 목
黃海監司李泰永狀啓以爲海州延安付之公賑事臣於請穀之啓有所論列特蒙我聖上如傷之澤各穀七千石準數劃給從兹以往哺飢有資濟急無憂而第伏念延安一邑乃是最尤甚之地也付賑之民已有多般區劃而受還之戶若不別加顧恤必有仳㒧之歎該邑穀簿十數年來屢經歉荒舊儲新捧大段耗縮而境內應受之戶爲七千四百四十有餘則其中雖有飢民之付賑而餘數尙多春耕之時亦必有去賑而歸農者則量此穀總較彼戶數方春計口之糧臨農給糧之資太半不足雖以繡衣定奪之移轉錢條分數塗抹而必有絕巡之患當前急務惟在糶穀拮据一事而本道若而邑稍裕之穀已爲分排於請得賑資他無變通之路惟是金川郡距延最近而開城府大興軍餉之捧留本邑者爲八千石就其中量宜除出分給於延安府使之還納於大興山城或金川郡實爲便當不過爲半載借貸而在軍餉衙門少無加損故臣百爾思量不得不昌昧陳請金川捧留穀小米一千石太八百石特爲移劃使此災邑許多還民均霑朝家一視之澤請令廟堂稟旨分付敎以依狀請施行事回諭
정조 17년 · 강
行柑製于春塘臺試官朴宗岳鄭民始沈頤之閔鍾顯沈煥之李家煥洪仁浩尹行任南公轍李相璜崔獻重柳師模申光河
정조 17년 · 목
具翼善冠袞龍袍乘輿出延生門由靑陽門詣春塘臺降輿陞座予敎大司成李家煥曰再明日應講落點生以明日食堂早爲書入上齋生當試應製而近來士習之只望倖科不識應製之體重或赴或否此習漸長食堂數額太不成樣此其故何哉幼學壯行將以事君而登科之前若是其不誠不實則出身之後何責其事君以實之義乎前後申飭非止一再則職在泮堂何不自下董飭而致勤提敎乎卿須各別申飭使之一齊赴試而如是申飭之後如有不赴者明年薦科當竝不許赴元在外及有實故外使之錄名以置以爲憑考之地此意預爲曉諭俾各知悉兵曹判書徐有防曰武臣之宣薦如文官之弘錄慶選之法旣淸且嚴則今番宣傳官之所爲萬萬痛駭年前特敎定式何等嚴截則幺麼武弁之不有行首惟意僨薦至於無行首而修入薦單者非但前所未有之變怪其爲國體之虧壞尤當如何哉臣意則原薦卽令勿施更爲會薦似好矣予曰薦單之施與勿施姑捨是此事雖似細微關係亦自不小此輩之以薦事前後紛紜非止一再年前特令渠廳行首主其薦事俾杜渠輩紛拏之弊仍爲定式爲一受敎矣文官之翰薦罷爲會圈而一奉敎主之弘錄則副學主之渠廳之以此定式亦此意也渠輩若有一分嚴畏之心雖係行不得之政渠當遵守之不暇而敢生偏黨之習至有僨薦之擧如渠蟣蝨之賤不畏國法若此之甚誠非細憂一則犯分二則犯分若不嚴加處分末流之弊其將無窮先朝甲子李廷春處分時天威震疊將擧䲷示之律而砲幾三放以仁元聖母仁惠之德特送標信而止之卿須明日率領宣薦禁軍出往慕華館梁埉李仁達沈有祖等大張威儀各別嚴棍絕島充軍朝廷當觀體貌體貌莫如立紀綱予於文臣姑不爲嚴賜處分先從武弁而施法者此所以行遠必自邇登高必自卑之意也試官及儒生入庭行禮訖頒果以其上常有龍爲賦題懸題予謂監董堂上趙心泰曰築城形址其果周覽而所見何如心泰曰數日留連詳細遍審圖形以來矣予曰築城步數將爲幾步心泰曰合爲三千六百餘步矣予曰築城之遲速莫如方略之預先講究而以今所見訖役當在何年耶心泰曰專在於財力之多少工役之勤慢而南北門樓明年內可以成造矣予曰南北城堞亦可爲之乎都廳李儒敬曰平地築城易於山岸南北所築明年內可以訖功矣予曰浮石處石材優可入用耶心泰曰果然優多而遠不過五里地其所運石之道似將不煩民力矣予曰運石之路雖不修治可以轉輸乎心泰曰氷路當用雪馬又當用童車何必治道乎予曰日寒如此浮石之役必於歲後從便爲之築城方略如有講究者卿等退與總理大臣面議爛商後逐條稟處也乘輿出靑陽門入延生門降輿還內
정조 17년 · 목
敎曰懸頉總管許遞前望單子入之待下批牌招使之先侍衛後謝恩
정조 17년 · 강
科次柑製于便殿命具得魯尹東壽賜第鄭祐榮直赴會試其餘給分施賞有差
정조 17년 · 목
予命考官朴宗岳等考券元子侍坐取執命官筆親考一券滿篇批點又爲貫珠書以二中券背又書立春大吉四字及太平二字諸臣莫不歡欣齊起仰瞻宗岳曰臣等適登前席獲覩睿光已不勝欣幸而試券之滿篇批點等第之大書特書寶墨淋漓筆力遒健實是吾東方無疆之休也此試券未知誰某之作而其所榮耀曠古罕有矣予曰此事甚貴雖特令賜第亦何不可乎仍問諸臣宗岳等皆曰聖敎至當矣予親折秘封乃綾恩君具允明之曾孫得魯也予曰綾恩君福力壯矣昨於進箋時見之矣今日之事果不偶然仍命呼名以來使綾恩君率入予謂綾恩君具允明日卿之曾孫今日登科事甚稀異矣命示試券予曰其在飾喜之道特命賜第而卿家之三世立朝事事稀貴矣允明曰人家之科慶前後何限而伏覩睿筆如此恩榮前乎萬古後于千歲所未聞所未有之事矣○敎曰柑製居首二中幼學具得魯三上進士尹東壽竝直赴殿試三中生員鄭祐榮直赴會試三下幼學洪薳進士李日煒生員金鐮幼學徐沃修進士閔令儒各給二分次上進士李勉昇幼學韓象默李義樂李永健各紙一卷賜給已召見外皆令明日待令
정조 17년 · 목
判府事朴宗岳啓言承宣誤傳下敎致令臣等徑先登筵臣等不審之罪萬萬惶悚而承旨亦難免做錯之失請推考從之
정조 17년 · 강
召見入格儒生于暎花堂
정조 17년 · 목
敎曰今日殿座時侍衛置之○命拿入宣傳官李東善等十二人敎曰梁埉等首犯三人旣令限死決棍不欲其汚穢淸禁故付之兵判而至於汝等旣參薦會目見梁埉等紛拏沮戲之擧則其果能嚴辭峻斥乎抑袖手傍觀乎切勿欺隱一一仰奏東善等曰臣等下敎定式之後豈敢爲作戲之計而目見渠輩違越之擧不得嚴斥禁止只以報兵曹之說爲言而未免混歸於違式之科罪當萬死李周鳳曰臣則適以本病少避薦席而其間事實則金峻岳李儒燁目見李仁達之言辭悖慢先發報兵曹之論而臣亦以此參論矣予曰爾等之宣薦一事前後申飭不啻縷縷則固當仰遵之不暇而乃敢若是違越視之尋常此莫排向來李潤慶生出獄門之故也潤慶之罪豈逭一律而特以好時之故姑施次律矣爾等猶不知戢而若是濫猾乎命決棍許彬有病故四度而止參下則十一度而止參上以上十五度而止仍謂入侍諸臣曰年前因宣薦之每多爭端特命渠廳行首主薦事副行首以下一聽行首之言毋得容喙事申明定式矣曾未幾何又有今番梁埉沈有祖李仁達等所爲此輩特從寬典許其減死而雖以他宣傳官言之目見三人之惹鬧則苟有知覺所當嚴辭峻斥如鷹鸇之逐鳥雀而乃反袖手傍觀默無一語豈不萬萬痛駭乎予今於渠輩大則重棍充軍小則或棍或汰者非爲如渠輩足以費此處置也天下事有似大而實小者有似小而實大者宣薦之使行首主之旣有受敎定式而此輩乃敢如此是以受敎爲可以低仰也長此習不已國綱世道將置何地其端雖微其漸不可長記昔先朝以宣傳官之循私護黨親臨興化門至欲施以軍律旋命貸之而處分赫然尙今凛慄渠輩亦必聞知則此等之習敢售於今日朝廷乎武臣之所習者弓馬刀㦸也一有黨心蓄於中而發於外則安知不便以干戈從事乎此所以先朝嚴明垂訓痛戒武臣之黨習也聖慮所在至爲深遠此輩此習近猶未悛李章漢爲行首則薦事順成許侙爲行首則必生葛藤如許無嚴之習豈可一味任他不使所以知所懲畏乎翰苑焚香之改圈爲薦也堂下通淸之奪銓郞而付銓堂主之者良以新進之鋒銳不如老成之敦厚苟欲破朋比息紛拏不得不如是也翰苑銓郞豈非極選而成命一下無不恪遵至今數十年便成不易之典則宣薦雖重曾是史局天官之所奉行而渠敢貳之乎設令行首之所擧有所未協下僚之諸見有所差殊受敎在曷敢越厥兵判曾長渠廳今又在於本兵備述今番事始末刻揭本廳俾各常目曉然知一有受敎不可以逾越尺寸也
정조 17년 · 목
前排待令時該營知彀官不善擧行也
정조 17년 · 강
命故處士柳馨遠加贈吏曹參判贈旨安寶處舊註下加書加贈傳敎句語
정조 17년 · 목
敎曰今聞故處士柳馨遠初命特贈執義加贈贊善例帶佐貳云然則今番贈職之吏議祭酒不可謂之加贈而又聞贈旨年月下以學行純備且有節義等語注錄安寶云今番亦當遵用是例矣加贈吏曹參判兼祭酒贊善則自當仍用安寶處註錄則舊註下加書加贈傳敎中句語事分付
정조 17년 · 강
命宣傳官梁埉沈有祖李仁達令兵判郊館開坐大張威儀嚴棍三十度島中充軍李東善李周鳳金峻岳柳相斗許彬金鎭鼎元永麟田遇聖竝嚴棍汰去
정조 17년 · 목
兵曹以梁埉楸子島李仁達黑山島沈有祖濟州牧充軍啓
정조 17년 · 강
有政兵曹判書徐有防進
정조 17년 · 목
以許稱趙違洙鄭必秀李濟遠爲宣傳官竝初仕也
정조 17년 · 목
因成均館食堂儒生書啓敎曰上齋生待題下應製明日朝食堂限午正設行至夕食堂許赴應製
정조 17년 · 강
命關西鐵箭武士元道英等上來後令兵判招見草記
정조 17년 · 목
平安監司李秉模狀啓以爲本道武士最遠射者一二人起送鐵箭能過百二十步而身手與地處可合登聞者一體狀聞事自備局因傳敎關下矣謹以關內辭意宣布列邑使之益加肄習自各該邑臨時抄送于兵營自兵營抄報臣營矣節度使柳孝源以一百五十步以上者超等一人地處四人身手十九人抄送臣營故更爲試取則永柔閑良元道英則雖未滿二百步之限三矢俱準一百九十餘步可謂超等而地處中平壤直赴李潤哲三登閑良表建瞻身手中博川直赴金宗喆平壤直赴康在徽前忠壯衛將金碩振折衝金鳴潝閑良崔景祚出身金學象直赴田乃穰安州直赴李瑢康大憲順安前萬戶金啓默陽德前五衛將鄭元赫成川振武士韓述道等十四人則能射一百五六十步而一百五十步以上至於此多朝家激勸作成之效蔚然可觀姓名居住身手地處懸錄修成册起送于兵曹其中金碩振金鳴潝鄭元赫金宗喆康在徽李潤喆等則曾入於抄上而亦有已蒙賞典者渠輩視此抄上無異登龍非敢有望於恩賞惟以獲參爲榮齊聲願赴則以其前入抄上而更不許赴恐非奬勸之道故一體起送更試時未入格九人則更加勤習期於成材之意嚴飭分付矣敎以上來後令兵判招見草記
정조 17년 · 강
慶尙監司趙鎭宅以道內諸色軍保査正啓
정조 17년 · 목
該監司趙鎭宅狀啓以爲因江原監司尹師國道內軍保査正代定事狀啓批旨內外此諸道令廟堂枚擧嚴飭須各充代贖罪於明年納米納布納錢之前事有命自備局措辭關下矣前監司臣鄭大容在任時已爲知委各邑事未就緖之前因本道暗行御史李相璜別單校院募丁科外冒濫之類竝爲査正俾無黃白虛伍之弊事啓下關辭亦爲申嚴故臣於莅任之後新舊應頉細加査櫛諸般良丁到底搜括而其中白骨冤徵尤加審察泝考窮査期無一丁虛充匹夫呼冤之弊矣列邑所報今纔齊到而各樣軍額始爲停當毋論營邑鎭額外募屬之革罷合爲一萬九百二十七名冒錄漏丁之査得合爲一萬三千五十七名故各項應頉一一塡闕則京外案付諸色軍代定之數凡爲二萬三千九百八十名而軍保名色極其浩繁逐一列錄事涉煩瑣擧槪後錄以備便覽而雜頉數爻衙門區別竝錄都成册修正上送于備邊司東萊府則海陸分屬一款營府疏啓未承回下比安縣則纔因啓下關軍額今方釐正待其結末別具狀聞計料矣道內列邑各色軍保雜頉代定京案付一萬二百八十一名外案付一萬三千七百三名合二萬三千九百八十四名內物故代定一萬五千九百八十二名逃亡代定三千八百四十名老除代定一千六百三十九名病廢代定五百八十一名疊役代定一千五百四十一名準實役代定五十三名虛名代定五十三名黃口代定一百四十一名兒弱代定六十一名蔭頉代定六名陞本代定三十五名換本代定五十二名
정조 17년 · 강
御熙政堂行日次儒生殿講召見大臣備堂試官金履素金思穆洪明浩南公轍李勉兢洪秀晩韓用鐸
정조 17년 · 목
具翼善冠袞龍袍陞座試官率應講儒生入座行禮訖以次呼名進講○敎曰今十二月朔日次儒生殿講純通進士李存秀幼學洪命周宋冕載幷直赴殿試通幼學鄭元紀給二分略幼學鄭世祐趙德履沈鈺李弘敏柳興慶李箕五等與粗儒生考例施賞
정조 17년 · 목
講儒誤讀經吐用鐸持諺解而不能致察也
정조 17년 · 강
遣領議政洪樂性致祭于故大司憲號慕堂祠宇又命故領相李天輔家遣兵判致祭
정조 17년 · 목
敎曰惟予外氏之顯肇自贈領議政故大司憲號慕堂而今其奉祀孫幼學洪命周登科當唱各於來春慶科事事稀貴講讀稍能成樣猶費造化之權況講章外連下突誦亦可謂朝廷得讀書之士告慶之擧豈可踰日贈領相祠守致祭祭文當親撰領相入來受香事傳諭○敎曰今日之講爲此儒深念者豈爲渠也明年慶科是家之登庸豈不稀貴此所以渘念者也今幸突誦果獲純通一愴一喜當有示意之擧亦豈可踰日故領議政文簡公李天輔家遣兵判致祭祭文當親撰以此分付
정조 17년 · 강
命江華府所管延白兩邑除撥木停減之代以本府所納漁鹽船稅及結錢準數劃給待明年還納
정조 17년 · 목
左議政金履素啓言江華留守尹師國所報以爲本府兵庫屬延白兩邑除撥木旣是武士都試及朔試射賞格之需故凡係蕩減之代以均廳納本府漁鹽船稅及附近邑結錢區劃已多其例延白兩邑除撥木蕩減三同十六疋零停退四同二十三疋代錢七百七十九兩以本府漁鹽船稅錢六百五十兩零結錢一百二十八兩零依例許劃以爲及時支放之地爲辭矣本府除撥木旣是武士賞格之需則兩邑停減之代不可不趁卽區劃結代如有前例以本府所納漁鹽船稅及結錢準所請劃結而至於停退之數則待明年卽爲還納之意一體分付於該府及均廳何如從之
정조 17년 · 강
命開城府支放不足之數以本府餉還加分耗條劃給
정조 17년 · 목
右議政金履素啓言開城留守李秉鼎狀啓以爲本營所管餉還加分耗每年取用以補將士支放之不足者已成前例今年加分耗穀四百五十一石零依例劃給事請令廟堂稟旨分付矣本營支放每患不足請依此數取用事分付從之
정조 17년 · 강
命關西振武士合付於本營右別武士都試
정조 17년 · 목
左議政金履素啓言平安監司李秉模狀啓以爲武烈祠修改後道內儒鄕子技之可堪勸武者名以振武士而所願亶在於出身本營右別武士都試每年設行取其優等及沒技直赴殿試自是定式今以振武士合付於右別武士都試事請令廟堂稟旨分付矣年前振武士之設置蓋出於慰悅激勸之政而畢竟成就無路可階反有落莫之歎則殊非當初設施之本意今此合付於右別武士都試試取之論實合便宜請依狀請施行之意分付從之
정조 17년 · 강
命闕內各司雨漏處修改待明春擧行
정조 17년 · 목
戶曹判書沈頤之啓言時御所內各司雨漏處例於四季朔奉審修改而時値隆冬請待明春擧行從之
정조 17년 · 강
命惠廳各樣上下依常年例解分磨鍊嶺南常賑各穀限米五千石換作
정조 17년 · 목
宣惠堂上鄭民始啓言昨年三南因田結之減縮各樣上下皆減分矣今年則三南豐登收租結數幾比常年之總請依例解分磨鍊從之又啓言嶺南常賑穀中米餘在不過五六千石無以繼用本道亦願換作云請以各穀限米五千石換作之意分付從之
정조 17년 · 강
命臘享大祭諸執事塡差後雖或於都政移拜他職勿抱仍用
정조 17년 · 목
吏曹參議李勉兢啓言今二十四日臘享大祭諸執事今方塡差而齊祝以下蔭官參上參下全數分排尙患不足矣都政當前若或移除他職則旣經誓無以變通在前如此之時或移拜外任及陵殿官刑官久任各司亦皆仍差執事之任請今亦依此施行從之
정조 17년 · 목
京畿監司徐龍輔啓本史庫參奉金繼學試觀參謁亦難守直下忠淸監司李亨元啓本忠州牧使金履珪治先正名寬亦不弛上點下淸風府使徐簡修益勵剛㧡所貴淳眞中點下泰安縣監韓永逵檢報何疏治頌方蔚永春縣監李明誠謗或可恕人自非俗木川縣監金載華製錦固優束薪益嚴藍浦縣監曺允遂山牒有疏石戶無擾庇仁縣監鄭雲達剛刷加勉字撫則有德山縣監金直休事或不審政固盡誠海美縣監申啓文非不求治所欠徒柔幷中全羅監司李書九啓本長興府使南正周雖欲振刷奈此衰昏寶城郡守李檍瓜已報熟逋猶未了珍島郡守具絳津禁雖嚴客謗胡騰金溝縣令趙鎭大徵逋雖勤聽訟或滯高敞縣監朴行胤已知謹畏宜勉剛核和順縣監柳詢民譽方蔚報辭太謬咸平縣監韓興裕惜彼檢錯喜此政平獒樹察訪金龍見姑恕且觀碧沙察訪李春華謗何及聞慶基殿參奉孔允東報或損體幷中咸悅縣監趙鎭坤檢報何疏倉尺或虛南平縣監閔斗爀事或欠誠飮亦妨務幷下慶尙監司趙鎭宅啓本靑松府使曺允精已勤査丁宜勉約已河東府使李喜大願治方切失囚宜警興海郡守李壽哲雖無顯疵或招浮謗豐基郡守沈周賢治固殫誠事或失平眞寶縣監朴應煥旣察民隱宜戢鄕猾迎日縣監朴大良非不淳謹終欠嚴束泗川縣監李旭祥精糴可喜過杖宜愼禿用別將崔彭齡精糴足尙禁松稍弛幷中鎭海縣監成道鍾引滿害政差任招謗長鬐縣監張益福猾吏代題漁戶騰怨鳥嶺別將曺二周軍餉體重典守何疏幷下黃海監司李泰永啓本載寧郡守李熙燮非無得失所貴恪勤上點下松禾縣監丁藎祖治固務實事或近迂中平安監司李秉模啓本渭原郡守李性默近聞斷飮何憂催科上點下永柔縣令徐弘輔治豈求備一味慈諒上點下价川郡守趙岐衆瘼方蘇圖遞胡爲中點下咸從府使金益淳糴非不飭弊由襲謬祥原郡守李潤集盍守己志宜圖終譽孟山縣監徐潤璞願治雖切損體者多泰川縣監徐有悌報何失檢志切補虧宣沙浦僉使金昌仁職雖無闕報或錯科龍淵別將康悟謙姑恕微謗校宜加戢崇靈殿參奉金尙翕請由何煩幷中江原監司沈晉賢啓本鐵原府使金珠淵乘傳過式致餽壞體銀溪察訪金行簡前失姑恕幷中洪川縣監申韺固知恬謹奈此昏耄下咸鏡監司金華鎭啓本會寧府使趙㠎治雖無損病素曠務中江華留守尹師國啓本濟物萬戶鄭光周欺雖以方聽胡不明文殊別將吳性畦非不勤勵差欠詗飭幷中忠淸兵使李潤國啓本海美營將申啓文如欲細詗盍察橫罹中全羅水使李東植啓本木浦萬戶都喜甲浮謗奚信圖報益勉上點下蝟島僉使王道源浮謗雖略稅納何晩金甲島萬戶林聖澤微過姑恕來效可觀智島萬戶陳就大可尙圖治盍均給代幷中法聖僉使李弘逵弊在尙氣事多顚錯下統制使申大顯啓本平山萬戶南允尙松政始勤戒在終怠栗浦榷管咸相益方責徵逋益思自勵南村別將姜碩儁今當瓜熟戒存始終竝中永登萬戶韓弼禹頗欠振刷事或稽滯下慶尙兵使姜膺煥啓本西平萬戶吳光勳柔能恤卒剛宜束下中黃海兵使姜五成啓本位羅萬戶徐廷潤瓜已報熟弛禁宜警文山萬戶丁昌百嶺飭或疏修補可尙長壽別將崔好純城小事閒盍勉禁斫竝中平安兵使柳孝源啓本西林僉使李元熙毀譽相半實效未著廣坪權管金鼎九職雖無闕糴謗胡至楸仇非權管金尙麟非無少惠宜勉戢奸於汀灘權管權載恒無他曠闕引滿宜警竝中阿耳僉使朴道默縱恣旣多濫稅且駭恃寨僉使金仁集責人則明行已則昏植松萬戶金致潤事事憒憒難恤數遞廟洞權管金邦郁沈酗可駭臨歸難恕竝下北兵使崔景岳啓本古豐山萬戶崔學律糴政雖勤不無微過寶化權管尹衡德雖有小惠微謗宜警竝中○吏曹啓言考見諸道褒貶啓本則載寧郡守李熙燮忠州牧使金履銈永柔縣令徐弘輔渭原郡守李性默題目全無褒語宜置中考而置諸上考价川郡守趙岐淸風府使徐簡修題目俱有貶意宜置下考而置諸中考致勤點下三和府使李運曷以質故近鈍勤不言病爲目漣川縣監金養直以且略旣往以責方來爲目三登縣令李普衍以觴不妨務爲目則宜置中考而置諸上考祥原郡守李潤集以盍守己志宜圖終譽爲目興海郡守李壽硩以雖無顯疵或招浮謗爲目眞寶縣監朴應煥以宜戢鄕猾爲目碧沙祭訪李春華以謗何及聞爲目則宜置下考而置諸中考殊無嚴眀殿最之意諸道道臣竝推考警責渭原郡守李性默依定式罷黜載寧郡守李熙燮忠州牧使金履銈永柔縣令徐殆輔竝中考施行价川郡守趙岐淸風府使徐簡修竝下考施行祥原郡守李潤集興海郡守李壽硩眞寶縣監朴應煥碧沙察訪李春華請竝罷黜允之○兵曹啓言坼見諸道褒貶啓本則全羅右水使李東植啓本中木浦萬戶都喜甲題目宜置中考而置諸上考致動點下殊無嚴明殿最之意該帥臣推考警責都喜甲中考施行黃海兵使姜五成啓本中東里僉使許礛勉在終始爲目則宜置中考而置諸上考位羅萬戶徐廷潤弛禁宜警爲目文山萬戶丁昌百嶺飭或疏爲目長壽別將崔好純盍勉禁斫爲目則竝宜置下考而置諸中考統制使申大顯啓本中彌助項僉使池得球益勉禁政爲目赤梁僉使李大興縱欠束濕爲目則竝置中考而置諸上考江華留守尹師國啓本中德津萬戶劉寬澤恕以旣往爲目則宜置中考而置諸上考濟物萬戶鄭光周聽胡不明爲目文殊別將吳性畦差欠詗飭爲目則竝宜置下考而置諸中考平安兵使柳孝源啓本中車嶺僉使金鼎澤莫曰無譽何魯有毀爲目古城僉使高應濂浮謗宜恕爲目夞怪萬戶具命德謗豈盡信益勉謹愼爲目則竝宜置中考而置諸上考西林僉使李元熙毀譽相半實效未著爲目廣坪權管金鼎九糴謗胡至爲目於汀灘權管權載恒引滿宜警爲目則竝宜置下考而置諸中考平安監司李秉模啓本中龍淵別將康悟謙姑恕微謗校宜加戢爲目則宜置下考而置諸中考殊無嚴明殿最之意各該道帥臣推考警責許礛池得球李大興劉寬澤金鼎澤高應濂具命德竝中考施行徐廷潤丁昌百崔好純鄭光周吳性畦李元熙金鼎九權載恒康悟謙竝下考施行而其中具命德自臣曹今以中考施行爲請矣壬子六月二十三日傳敎內江界所管邊將以宣薦拔例差送之類五考連上則外職陞遷其間一考居中則令帥臣拿致決棍懲勵連中或間次中及居下者令本府使決棍卽其地充軍事旣奉傳敎依承傳令帥臣拿致決棍懲勵之意分付平安兵使柳孝源處何如允之○承旨徐榮輔啓言卽伏見京畿監司徐龍輔忠淸監司李亨元平安監司李秉模黃海監司李泰永咸鏡監司金華鎭今秋冬等褒貶啓本則守令無一人居下忠淸監司則忠州牧使金履銈宜置中考而置諸上考淸風府使徐簡修宜置下考而置諸中考平安監司則渭原郡守李性默永柔縣令徐弘輔宜置中考而置諸上考价川郡守趙岐宜置下考而置諸中考黃海監司則載寧郡守李熙燮宜置中考而置諸上考致動點下殊無嚴明殿最之意請竝推考警責從之○承旨徐美修啓言卽伏見諸道今秋冬等褒貶啓本則京畿水使許近邊將無一人居中居下江䔞留守尹師國黃海兵使姜五成平安監司李秉模慶尙左水使姜膺煥北兵使崔景岳邊將無一人居下全羅右水使李東植木浦萬戶都喜甲題目宜置中考而置諸上考致動點下殊無嚴明殿最之意請各該道帥臣竝推考警責從之○吏曹啓言蓋山縣監徐潤璞以六年窠守令三次居中寶城郡守李檍以三年窠守令二次居中其不治可知請竝依例罷黜允之
정조 17년 · 강
命壯勇營褒貶啓本大將職銜依訓局例以提調書之
정조 17년 · 목
因本營褒貶啓本敎曰近來各營無非權設衙門其中訓局官制稍能成樣軍哭軍兵等色提調則大將例兼糧餉色提調戶判例兼使軍與餉勿令竝管者自古制法之本意本營亦倣是制兩提調各有分掌則貶目中大將職銜當依訓局例以提調書之而今日始見之書以大將反效禁御謬例難免不察而都提擧磨勘大將姑不處分此後釐正事分付
정조 17년 · 강
還送忠淸水使李潤謙全羅左水使曺命楫黃海水使李燁南兵使許任褒貶啓本使之改修正上送
정조 17년 · 목
因忠淸水使李潤謙褒貶啓本敎曰無一人居中居下是豈近密差遣之意乎使之改修正上送事回諭○因全羅左水使曹命楫褒貶啓本敎曰払政之不嚴鎭弊之莫甚豈有加於近日而所管邊將皆不敢書中書不萬萬駭然所當羅勘而以爲所重酬其勞之意姑爲分揀使之改修正上送事令兵判嚴飭行會○因黃海水使李燁南兵使許任褒貶啓本竝命還下送
정조 17년 · 강
改差全羅兵使李鴻運以本道右水使李東植代之口傳也命法聖僉使李弘逵降定漕軍頭目罷黃海水使李燁職令該府拿處差送其代更爲磨勘殿最削循私差遣之前兵判鄭好仁職永刊西銓之望
정조 17년 · 목
敎曰今番諸道兵水營褒貶全羅右水使李東植最暸然中下書等者非有地處名武則壯營將校此等之人別加勸奬然後鎭弊可蘇該水使李東植未赴任兵使政差其代令該曹口傳差送以振滯之意特敎收用則尙氣之目己極無嚴事多顚錯云者無論其事之何事若能善治豈有是也法聖僉使李弘逵卽其地方降定漕軍頭目明年納稅若無弊放送當初差遣時前兵判事心以爲非雖曰昇平日久如許昏憒不省事之類將焉用哉乎況見此開坼不成貌樣中考下考無意擧論萬萬駭然該水使李燁罷職令該府拿問處之其代今日政差送待下批當日辭朝褒貶更爲磨勘循私之當該判堂鄭好仁削職永刊兵判之望以懲爲銓官者無畏㥘之心
정조 17년 · 강
有政吏曹判書金思穆參判沈煥之參議李勉兢兵曹判書徐有防進
정조 17년 · 목
以尹光普爲修撰李遇濟爲副修撰李海愚爲黃海水使鄭彥衡爲全羅右水使
정조 17년 · 강
命柳馨遠嗣孫縣監詢陞敍調用
정조 17년 · 목
吏曹訪問柳馨遠奉祀孫以啓有是命
정조 17년 · 강
罷大司諫鄭致淳司諫李錫夏獻納徐有錬正言沈達漢申若樞職
정조 17년 · 강
命江界慈柞兩嶺之開墾事依西伯狀請施行仍飭該府俾勿如前倅報聞相混
정조 17년 · 목
平安監司李秉模狀啓以爲江界府使申大年牒呈內本府幅圓之廣大素稱閑土之最多而嶺隘險阻岡麓縈廻殆不見數十里平原廣野以其輪耕息土產粟比他稍夥之故驟看流聞或不無沃土之稱居常農民之恒言稱艷者願得平野爲農群情之切不啻渴者之飮而苟論一州之廣野盡在廢境禁養已久關隘至嚴前後守土之官不能擧論尋常至願之民不敢生意式至于今九重西顧之憂偏軫本州每於募民實邊之政發諸絲綸反復諄懇雖在遐裔雖雖之氓亦有耳聞莫不雀躍覬覦於慈江以南許耕之擧群訴日積衆情如沸此際又有玉洞許入之令衆民之望又加一層實有莫遏之勢凡在農民襏襫之類殆欲荷鋤直入民情之著急蓋亦可見其在至誠對揚下副輿情之道惟當亟求黃水麻田可代之地趁農作陳聞法係邊政事在難愼未敢容易輕斷自春徂夏博問細探躬加審察得其形便則慈城界南連境處有所謂東洞下大巖昆長坪三川巨里毛治巖等地延袤恰爲五十餘里山低野闊厥土頗腴一望蘆荻本非關於蔘場且以處在麻田慈柞兩嶺之間與新許之玉洞壤地相連雖有逶迤折旋之異於直坪語其大體則卽一兩嶺間長谷開野之地雖以本府各面民時居之地言之漁雷甘湯嶺之間狄踰富老只之間甲峴愛物兩嶺之間有村設倉在在皆然嶺則禁養阡坂則或耕或居今者所論三川等地亦用此例山則封而野則闢則旣無礙於關防亦不關於廢郡又按舊本邑誌慈城條在昔因野人抄掠人口取閭延江界之間慈柞里置郡爲江界所管云今此三川等地自初爲本府境可按以知之距邑治道里不過爲一百十餘里今若立標於東洞洞口下其下至毛治巖許令民耕上下左右凡有短麓淺谷稍涉產蔘處則立標設禁只限平闊開野之地種種許入則邊禁蔘政兩無所礙募軍實邊竝有其效自得此可闢之土宜卽論報第緣淺短之見無足自信安錯之慮每多兢惶遷就至今今則農家收穫之期已迫秋成遠民遷徙之節宜在冬前有不容一向徐緩玆以具由牒報深加參量後速賜處分云故臣於今秋巡路到麻田嶺下上土鎭別遣親禆看審形便則回告以爲自麻田嶺北至逆水巨里爲十里自逆水巨里至東洞爲十五里周回爲七八里許蘆葦䕺雜厥土膏沃人居可容三四十戶而麻田嶺及黃水㯖嶺兩嶺之水合流爲逆水巨里過東洞又合麻浦以南之水爲流三川地勢平坦土品膏沃延袤十餘里田畓形址依然尙在人居可容數百戶流三川之水屈曲逶迤於三四十里之間而至知弄怪滙其衆流由舊城基入于鴨綠江川之上下左右大巖洞昆長坪內三川外三川毛治巖等地處處土品種種可居大勝於流三川而東洞與大巖洞皆是產蔘處知弄怪卽是舊鎭基昆長坪卽慈柞嶺底也若自麻田嶺限以逆水巨里以南立禁標自慈柞嶺限以昆長坪以北立禁標則今此許耕擬議處總計爲六十餘里之地雖使新入之民擇其最好之地而居之似得千餘戶之所居而前此玉洞許耕時遠近之民誤認以已許三川等地挈家負戴自春徂夏來接於麻嶺底各處者不知爲幾許戶尙今不返棲遑翹企民情之汲汲樂赴足可推知且聞江州父老之言則皆曰今此許耕之利有三焉其一當此生齒極繁之時若許六十餘里閑曠膏沃之土使之耕食則隣境與他道之願耕者必將扶携而來非但爲募軍之方亦係實邊之政也其二本府每年把守自五統洞至兩江把爲百餘處而把糧之運入通計三把則米爲九百餘石運入之際勞費多端待其新民之安接移設倉於其間糶糴取耗原田火耕隨其起墾平均定稅以其還耗與田稅磨鍊其把糧則歲入之數當不下於近千包負稅之費可除三分之一雖以蔘軍言之其所齎糧可以相資於此地可謂民邑俱便之道也其三上土鎭近甚凋弊不能成樣姑待民戶之日滋移鎭於知弄怪舊城址以爲防守之地則關隘無疏虞之患云云故以其目擊形止及民人所言回告以該倅所報及親裨所告更加面商於節度使柳孝源則亦無異議蓋此麻嶺外人民之捲入嶺內卽我祖宗朝一時權宜之政而非爲其地之不可居其土之不可墾也到今時移事往之後雖復置田郡固無所不可而況此兩嶺間六十餘里之地便是江界境內則形便事勢俱無掣礙之端而議者或以關隘蔘場爲言於斯二者固當十分審愼以言乎關隘則麻田慈柞均是關隘稍待民戶之奠居倉廩以實之鎭堡以守之則實有重關疊隘之勢可無一分疏虞之患以言乎蔘場則所謂東洞大巖洞等凡係產蔘之處竝爲立標嚴禁火耕一如狄踰嶺等諸嶺則邊法至嚴必不敢犯耕且念江界難支之弊莫大於逐戶入山而入山之弊又莫大於資糧若於此地有民有倉蔘糧馬資於是戶役焉分其力則江民之勞庶有輪回之望而非但無損於蔘場恐或有益於蔘政四處願入之民來聚府鎭之底攀轅擁馬請卽登聞地勢如彼民情如此及今許入姑令該府主管使之安接至於出稅出役等節追後更商論理登聞恐合事宜令廟堂稟處敎以玉洞闢土之效已如此慈柞兩嶺間六十里開墾不過節目中節目慈城等諸郡事有苦心今當申諭所請爲先依狀請施行事令廟堂卽爲行會俾勿如前倅之報聞相混事一體嚴飭
정조 17년 · 강
飭兩南楮竹種植仍令湖南修明歲終修啓之式
정조 17년 · 목
內醫院提調徐有防啓言內局靑大竹係是御藥所用長短圍圓皆有尺量而挽近以來兩道封進漸次違式比諸十餘年前所納可謂全不成樣事體所在萬萬駭然請兩道道臣及當該守令所當草記請勘而姑付申令之意爲先從重推考此後月令必皆一遵尺量毋敢如前封進之意出擧條嚴飭何如從之敎以若不勸令栽培遽然尺量擇捧則徒出誅求之奸僞令廟堂與曾經道伯人相議定限自限後用一切之法而仍令草記回啓又啓言臣因此而有區區賤見敢此仰達矣朝家之於種樹一事前後申飭不啻嚴明而況如種桑種楮卽守令七事中一條而守令看作應文之具監司亦無責實之擧年終之啓徒歸循例矣卽以兩南言之大抵楮與竹卽是土產而民人輩作爲生業前此數十年則一涉兩南之境所謂竹田楮田到處耕播逐年長養矣間以守宰之靳買猾吏之誅求民人輩之當初厚生之意反爲敗家之資因此而竹品日就凋殘楮價日就騰踊此豈不大可寒心也且於年前待罪畿藩時以種桑二千株長至三尺許以上人本邑報巡營巡營狀聞各別論賞之意筵稟而自廟堂以特許加資之典定式行會於諸道而畿邑民人以種桑二千株至蒙加資之恩矣其後無論畿內與諸道更未有登聞者如是而民何以勸令何以信乎臣意則修明此規另加申飭至於兩南則種桑之政亦當勸課而竹田至十日耕而茁長者楮田種至十日耕者守令親審摘奸擧實報營自營枚擧狀聞論賞一款一依種桑例爲之而若其勒買誅求之弊嚴加禁斷則公私需用自不艱乏民人生理大有聊賴外此諸道各邑隨其宜土之樹一體使之種植數爻與賞典亦倣此施行而此專由於監司守令董飭之如何自廟堂別加知委於諸道恐合事宜矣敎以所奏雖似迂闊苟有實效足爲實政五畝之宅樹之以桑則五十者可以衣帛今也俗習侈泰童子皆著等分紊亂賤者亦服而其所種植之勸奬反不如古鄒聖之訓不但爲紙上空言大典金石科條未免束閣更自廟堂別加嚴飭至於楮之用於交隣竹之用於箭榦爲用固不重歟亦不可不嚴明申復俾有菀然茁長長之美而嶺南猶有年終啓本湖南則竝與文簿而廢却自今修明之方竝令廟堂指一定式草記後行會
정조 17년 · 강
考下上齋生應製試券施賞有差命進士申鳳朝明日召試
정조 17년 · 목
以與客來飮于此爲賦題擬漢韓信謝諭以於君何如爲表題命上齋生等應製親考訖敎曰今番上齋生在京人之飭令咸赴應製者蓋欲正士習而多日冒寒等待動者混被怠者之害略倣節製皆令在津製進矣今見試券賦二中進士申鳳朝之作非絲非竹滿篇鏗鏘似此實才近所罕有比之表魁不翅超等明日當召試殿庭津長與之來待二下生員閔致福給二分三上進士李永甲閔命爀李光顯等三人各給一分三中進士吳琰紙二卷黃粧曆一件賜給三下生員李重淳進士金鎭白生員黃仁紀張漢栻金鎰進士李浤蔡一揆等七人各紙一卷黃粧曆一件賜給次上生員辛之洛金鍾和金師範進士宋文顯生員安棨進士洪偉生員吳鎭奎進士李益▣生員金圭進士尹宗基任希彥生員閔哲儒兪益柱進士尹可基生員鄭淞進士李在安生員金處巖等十七人各紙一卷白曆一件賜給表三下一生員閔師膺直赴會試三下進士金秀臣給一分草三下進士李始源沈魯崇生員金啓河進士金明淳等四人各紙二卷黃粧曆一件賜給次上生員金命淵進士趙學春生員李是釬進士鄭信龜生員辛景愈趙遠慶進士安光宇李光輔李游夏李勉昇權襈㯢生員朴宗羽進士申錫耇柳遠鳴等十四人各紙一卷白曆一件賜給
정조 17년 · 강
命故大司憲洪履祥諡號令弘文館明曰議定仍命直講李肇源副修撰崔獻重東壁除授檢詳令該曹口傳差出
정조 17년 · 목
敎曰昨因幼學洪命周登科有都憲祠宇致祭之命而更思尙闕易名之典實爲欠事祠版不祧將行致祭祭日當爲宣諡諡何待狀文成之薦拜卽一部信書事蹟詳載於故相所述之碑銘令弘文館議諡仍於明日政下批東壁未肅拜人許遞與未差之代直講李肇源副修撰崔獻重除授牌招察任檢詳亦令該曹口傳差出兩司亦令待開門牌招以爲備員署經之地諫院兩窠前望單子入之待下批一體牌招
정조 17년 · 강
以尹行元爲大司諫李龜雲爲司諫成德雨爲獻納李羲甲申龜朝爲正言竝前望也
정조 17년 · 강
命舟橋司都廳李格改差前都廳李鴻運仍任
정조 17년 · 강
書下條問于關東經學儒生送于道伯各令地方官齎傳
정조 17년 · 목
先是江原監司申耆狀啓以爲本道經工生可以應對御製條問者誠心採訪更爲登聞事有命矣臣竊伏念經工生抄擇登聞比諸功令生事體尤別不可以一時聞見遽爾修啓謹依傳敎內辭意窮經讀書貫穿疑義爲一鄕所推者博探物議據實另選詳細牒報之意措辭行會於道內列邑而臣亦各別探聽廣加搜訪矣邑報今始齊到故臣謹於各邑薦報中敢又參以所聞經工生六人年歲居住開錄于後前參奉安錫任年七十三居橫城朴師轍年五十七居春川幼學朴敦謙年五十一居原州進士崔昌迪年六十八居襄陽幼學權世璡年五十六居江陵權漢寅年五十六居江陵至是敎曰關東經學儒生抄啓六人條問今始書下下送于道伯各令地方官賁傳而其中年老之人似難盡爲條對每經雖對數條亦無不可此意各令知悉事令內閣下諭
정조 17년 · 강
命黃海前水使李燁待待命拿囚
정조 17년 · 목
因義禁府草記敎以此時海西廚傳之弊宜念待待命拿囚
정조 17년 · 강
命另擇行首宣傳官仍飭該廳尊行首先進之式
정조 17년 · 목
因宣傳官承傳望單子敎曰近來宣傳官廳之不識尊上抑下之廳風專由於行首之不擇而然此後嚴飭必以剛明如時行首古家如禁將及申大謙者流爲之事分付兵曹堂上窠之加設欲於承傳之事知而以其資級與行首相等之致反有弊端忽待慢侮此後雖防禦使已行之爲堂上宣傳官者待行首如事先進廳中與私室相見也若橫竹若脫袍若倚枕若箕坐若對飯若路遇不下馬者報兵曹汰去用制書有違之律該廳掩置不報則兵判武將廉察竝與不報之廳首同律以此下敎同爲揭板堂上之於行首如此則況參上參下之於行首乎不但行首可尊尊先進當如尊父兄知尊先進之道然後可以尊受敎受敎不尊則渠輩之罪當如何乎
정조 17년 · 강
勘放時囚鄭澤孚
정조 17년 · 목
義禁府啓言瑞山前郡守鄭澤孚原情以爲本郡大山一面七百餘民戶邑牧參錯居生邑役於邑牧役於牧而邑牧之別本自逈殊以軍保言則本面居民之流來疤定都數爲二百三十四名及渠待罪以後疤定者卽爲六名皆是邑民而無牧屬此則該牧所在牧子都案可考而知而且一面同居則邑牧之隣混侵下屬之科外侵漁慮有此弊一切嚴禁而渠待罪以後初無一牧屬來訴之事矣該鎭僉使到任數日以此數事忽地文移渠以爲僉使新到只爲牧民預飭而旣無指的其疤定某牧屬橫侵某牧子則誠甚訝惑之中又數日該面任掌收軍布於邑牧則該僉使嚴棍逐送大山一面竝邑民而使不得照簡者尤莫曉其委折而民初無相關於牧官軍布不可不納於京司故報于道臣以求其方便善處之道而與該僉使初無一言一事相較之端其間實狀不過如斯而已渠雖甚迷劣粗知分義豈敢絲毫餙詐重陷欺天之科哉邑居深僻不得見朝報該鎭亦無以此言及故全昧朝廷破格差遣之意邑牧爲弊之端不得與該僉使消詳釐革者莫非渠罪云矣請議處允之又啓言鄭澤孚身爲地方官該鎭牧爲弊之端不能講究釐革致有牧官之報辭溺職之罪在所難免請以此照律杖一百收贖告身盡行追奪私罪施行允之敎以功減一等
정조 17년 · 강
前持平趙恪陳疏賜批
정조 17년 · 목
疏略曰竊伏念天地之大非寸管可窺日月之明非爝火可補而都兪之堂猶有吁咈之言熙暭之世尙多警戒之辭方當天休滋至迓景籙無疆之運玉燭深光値匝域方泰之期此政君臣上下相勉交修之時也蓋基奠盤泰而益念綱紀之或弛日久昇平而宜戒恬嬉之成風此所以自古盛世必有陳戒之意也而臣之愚忠有瞿瞿耿耿於此時上以仰憂勤之聖念而所欲加勉者刑政也下以爲對揚之臣隣而所欲克恢者公正也以言乎刑政則最可懲者貪風也而前後貪墨之類曾未數歲次第蒙敍此固有違於上古懲貪吏之律也罷職之法不敍之典刊削之律各隨厥罪之輕重而其所收敍曾無旬月之久故犯之者少無畏戢之心而間或有以就閒爲得計此固有違於聖世嚴朝綱之意也言路之不開莫如近日故官師而相規之風國弊而矯捄之策民瘼而振蘇之方邊籌而綢繆之謨絕無聞於章奏之聞是豈百僚之多皆擧其職而無所可規八域之大無一爲弊而不容矯捄民瘼邊籌而俱無可振刷可綢繆面然耶此專由於恬嬉之成風也以言乎銓選則古之以銓衡爲言者以其秤量人物之謂也而人哭可否之論寐無聞於今日世界而徒以勢之有無情之緊歇爲取捨升沈之界限以言乎考績則生民之苦樂係乎守宰守宰之黜陟係乎道臣而守宰以喜怒刑賞爲自己之威福而莫體分憂之責大道臣以等第黜陟爲自己之權柄而不念承流之任重故列邑則狎客嬖妓多開貨門而奸吏用事於其間各營則褊禆胥吏皆爲賣權而苞苴爛行於自外名官勢蔭莫敢誰何於不法之事微官冷蹤奔走不暇於媚竈之習苟求其故則皆由於刑政之不嚴也公正之莫恢也惟聖明莫曰己安己治而蓋加振刷董飭之方有罪者罪之而使之知戢有功者賞之而使之加勸洞開言路以恢來諫之道克明銓選以祛循私之習申嚴考績之法無敢爲一毫扶抑低仰於實政之外俾有成效焉每年園幸之必於江氷未泮之時者專以舟橋之故而軫朝家轉漕之無愆期念江民三運之無失利酌量於公私便宜之道爲此當寒動駕之擧而臣嘗於此竊不勝區區憂愛之忱午夜思量願效一得之愚見者蓋亦久矣卽伏見日前所下傳敎則愛恤田民之盛德至意如太陽之無微不燭至有以一風一雪俱煩聖念而凡係本園事不欲毫分爲弊爲敎猗歟盛哉此實我殿下卓越之聖孝冠百王閱千史所未有者也而繼之以俾爲預知便好之道下諭于監董諸臣臣固知對揚諸臣必多良謨善籌於隨時造橋之方而以臣素所講究之愚見竊以爲湖南三漕倉之所謂加造船自是中年以來請得於京江船者也而專爲全州咸悅等七邑運稅者也究其本則江船也而其數爲十隻又有餘船十隻蓋漕船創置時每船準以六百石容載矣近以千石爲定式故所餘之數爲十隻牙山漕船又爲十四隻合以計之則爲三十四隻而俱計海程遠不過十餘日近或爲三四日此與舟橋創設初嶺漕之議程道之遠近有異今若以三十四隻之船幷屬舟橋而使江民之以船爲業者依前任其行商則江民無爲弊之端矣且漕船則一運之後自是留泊江口者也以此三十四隻之船屬之江民而料布船價幷爲移給使之造橋則雖三晦四初撤橋行船可於五月之內回泊京江仍爲留泊逐年如是則每歲漕運無愆期之歎隨時動駕無冒寒之慮此爲公私兩便之道也且若以三十四隻爲不足於造橋則自三營門各造一二隻則可以取辦至於造橋之物力沙格之料布雖云新創三營分力亦不至爲大費且令撤橋之後任其行商則江民之樂從可知矣伏願聖明博詢廟堂及監董諸臣而栽處焉今年穡事雖有海西沿邑之失稔其餘六路之普熟亦是罕遇之有年而都下市米之暫登旋減專由乎廛人之操縱也都民逐日糊口之利害市直升合之加減而廛人輩乃於升斗量給之際巧詐百端售其籠利之計者其習固已可駭而尤所駭痛者江民之以船爲業者或爲公穀或爲私貿此雖由於渠輩資生之計而蓋有峙穀於江上則其有所禆於都民之生利固大矣且畿邑貧民之納糴於北城者例爲貿米於江商以其米價之稍輕於米廛故貧民輩冀其些少之贏利自江上貿取直納于北城矣今年則廛人輩創其無前之例無論營納與私販都下四廛一時幷起各收厚稅於江商故江商輩不堪四處之幷徵亦不許賣於還民還民抱錢徊徨於道路欲貿於廛人則錢少而莫售欲貿於外邑則路遠而難運以至歲末納糴愆期此實貽弊於公私者也且若江商因此而絕貿糴之路而行商於他處則江上無儲峙之穀矣江上無儲峙之穀則都下之穀貴特其次第事也蓋廛人則以穀貴而價騰爲渠輩之贏利而不念都民之貽害者已極駭痛且有商則有稅固其宜也而今以一物各應四廛之稅其誰爲商乎若此不已則江上無貿穀之類而都民之艱食日甚矣此實目下爲都民洞革之急務也伏願亟令廟堂嚴飭矯弊之方焉關防之設蓋出固圉之榮故自古制置俱占水陸之緊要若以湖南之形便言之則雲峰處在八良峙之下卽我太祖大王掃蕩倭酋之地也巍蕩之盛烈顯刻雲根尙今煌煌固其地勢雄據營下扼嶺南右路之喉蓋自萊府五亦百里之間沿海列邑之路四湊五合於八良峙如車輪之輳輻若衆目之歸綱而雲峯一邑爲之控扼論其形勝不下於中原之虎牢自古設置兼鎭以爲防守者可見籌謨之密勿而第其官況旣遜腴邑兼鎭又非履歷故武弁之稍有勢力者號爲不願窠而前後莅任之人皆是京鄕間無勢冷武也主將素乏威望軍卒自來凋殘徒有兼鎭之名而無防守之實此何以有賴於緩急乎以臣愚見竊以爲本縣傍近邑中就其幅員之稍大處劃付數面俾增其軍額稍優其官況又陞爲履歷窠別遣有聲望才略之人一任其便宜制置俾成營門之體樣永久遵守以重關防宜矣若以海防言之則自本道右水營至湖西水營其間海程殆近千里闊海重溟如陸路之四通五達無非船舶往來處也而至烟島七山之間最爲受風之險洋故舟楫通行始有累限如嶺阨之有一條路而蝟島古群山格浦三鎭羅列若鼎足樣此爲海門第一關防處而其中古群山最扼其要衝在戶爲樞在人爲喉而地勢之險固便一天作觀於中原一統志之論本島形便有曰十二峯連絡如城槪可知矣自古有置防營之議而年前以本鎭僉使陞設營將兼爲邊將履歷窠俾主山北操場矣今降爲久勤窠而以水虞候替令行操蓋其往來之際列邑廚傳之弊殘鎭供億之難姑捨若當行操之期逆風連日虞候一行不卽利涉則列鎭將卒齊會本島坐違期日亦非細故而此猶餘事以此天設之海防置主鎭之將而無號令節制之權脫有事變束手聽令於半千里之水營坐失師機實有非常之慮以臣愚見則防禦營將間特設重鎭於此而久勤則擇湖南牧官中最居海要者移設邊將而使之兼牧實合便宜之道矣臣以南土之人素請湖南水陸之形便況且强鄰處在連海之地而本道乃是船舶來往之咽喉則其所陰雨之備視他尤切伏願聖明博詢廟議而裁處以爲重關防之道焉批以諸條當留意而船隻事令舟橋司回啓廛人米直操縱事令平市署從長査處雲峯縣監邊地履歷事古群山僉使階梯事令兵曹稟處
정조 17년 · 강
召見藥院提調徐有防副提調宋銓及泮堂李家煥前文任李秉鼎入格儒生申鳳朝于誠正閣仍命鳳朝更試
정조 17년 · 목
藥院日次承候也○予敎申鳳朝曰爾年爲幾何鳳朝曰四十九歲矣予謂李秉鼎曰此儒所作誠實才矣卿須讀奏秉鼎讀奏訖予曰將欲面試卿與藝提各拈一賦題以試仍以秉鼎所奏魚龍出聽書題使於閤門內製進遂親考居三下
정조 17년 · 강
命關北封進體大蔘採納人尹晉錫加資
정조 17년 · 목
內局提調徐有防啓言咸鏡監司金華鎭所封進體大蔘中七錢重爲最高其採納人卽是前五衛將崇政尹晉錫云矣論賞一款似當依月前江界採納人例擧行而事係恩典何以爲之乎敎曰加資
정조 17년 · 강
命安邊回榜人崔永昌依金贊冑例賜牌賜花
정조 17년 · 목
兵曹判書徐有防啓言卽見咸鏡監司金華鎭移文則安邊嘉義崔永昌年今九十歲二去辛亥年登武科回榜已過三年而以鄕曲之人未諳規式獨未蒙恩而渠則以老病無以上來其子爾垕持紅牌上來請得新紅牌賜花似當依金贊冑例擧行矣從之
정조 17년 · 강
命咸興永興兩本宮儀式册子下送本道道臣監董印進
정조 17년 · 목
敎曰咸興本宮永興本宮儀式今已編輯校正序文當親撰校正本下送本道道臣躬自監董八件印進而兩本宮各藏三件五處史庫奉常寺禮曹內閣弘文館內需司各藏一件本道監營及兩邑各頒一件事自內閣下諭于道臣此乃致精編輯者其所重自別印出物力以公穀會減事令廟堂分付道臣本宮所藏三件中一件緞衣入盛樻子藏置事亦令內閣分付
정조 17년 · 강
命兵判及諸武將試關西抄上遠射武士于南小營以聞重推兵判徐有防訓將趙心泰仍飭此後將臣雖文蔭勿觀其人惟觀其職
정조 17년 · 목
兵曹啓言關西抄上武士元道英等臣今日南小營薦取才時招見觀其身手問其所願則平壤直赴李潤哲康在徽前忠壯衛將金碩振折衝金鳴潝博川直赴金宗喆陽德前五衛將鄭元赫年前抄上時已經帳殿恩賞今番以遠射更入於抄啓之中而其中直赴人留待慶科殿試云安州直赴李瑢謙康大憲平壤閑良崔景祚出身金學象直赴田乃穰順安前萬戶金啓默成川振武士韓述道等直赴則留赴殿試閑良則留赴初試前萬戶金啓默亦是閑良前銜一體赴擧云鐵箭遠近雖不試取外面身手別無優劣待其唱榜或登科以爲從後收用之地至於永柔閑良元道英鐵箭遠射旣云超等三登閑良表建瞻身手地處比他顯勝似當有趁卽激勸之典而俱是閑良待其登科自臣曺扷例收用何如敎以與諸武將今日往南小營各試六兩而百五十步以上俱入者書啓則當召試矣其中元道英之二百步表建膽之爲沿沫後孫者雖或未越召試時帳殿一體待令其外如有三失俱未入格者道帥臣推考以責來效近來爲西路武士勸課何如而今番抄上若不刮目於前抄更以拔例奬勵俾有蔚然之實效事發關嚴飭○兵曹啓言臣與三營將臣進詣南小營關西抄上武士等鐵箭試取後入格人別單書入而元額十五人內十三人入格平壤直赴田乃穰三矢內一矢不三登閑良表建瞻三矢內二矢不該道道帥臣不善抄上之責在所難免所當施以問備之典而俄伏承三矢俱未入格則該道帥臣推考之命矣田乃穰表建瞻雖未入格二矢一矢旣越一百五十步與俱未入格有間依傳敎推考一款姑爲安徐此後拔例奬勵俾有蔚然之實效事發關嚴飭於該道道帥臣○西關抄上武士鐵箭三矢一百五十步入格別單永柔閑良元道英一矢一百七十步二失一百七十五步三矢一百六十七步平壤折衝金鳴潝一矢一百七十步二矢一百六十九步三矢一百十八步順安前萬戶閑良金啓默一矢二矢竝一百六十二步三矢一百六十八步成川振武士韓述道一矢一百七十步二矢一百六十一步三矢一百五十六步陽德前五衛將鄭元赫一矢一百六十步二矢一百六十六步三矢一百六十步安州直赴李瑢謙一矢二矢竝一百六十三步三矢一百六十四步平壤閑良崔景祚一矢一百六十步二矢一百六十一步三矢一百五十八步博川直赴金宗喆一矢二矢竝十一百五十九步三矢一百六十步平壤前忠壯衛將金碩振一矢一百六十步二矢一百五十六步三矢一百五十八步出身金學象一矢一百五十五步二矢一百六十五步三矢一百五十三步直赴康在徽一矢一百五十步二矢一百六十一步三矢一百五十八步李潤哲一矢一百五十四步二矢一百五十二步三矢一百五十五步安州直赴康大憲一矢一百五十步二矢一百五十四步三矢一百五十一步敎曰入格十三人及表建瞻明再明間當召試武將率領待令○敎曰人是文蔭職是武將則壯勇大將總戎使之不爲同參豈成說乎聞壯帥之言訓將發論使勿來參云卿之無一言者不察均矣卿及訓將從重推考此後申復舊規勿觀其人惟觀其職
정조 17년 · 강
遞刑曹判書李致中參判曺允大以李得臣徐鼎修代之竝前望也尋遞得臣
정조 17년 · 목
敎曰差祭該曹判堂及參判許遞前望單子入之待下批牌招草記議處卽爲擧行又敎曰新除判堂聞又差祭云許遞
정조 17년 · 강
命秋判之代問于大臣從二品中差出
정조 17년 · 목
敎曰正卿之年富力强者甚罕觀於差祭之竝擬訟曺三堂其苟且可知今因議讞事欲爲點下於前望而除非年老之人及銓官則只有前判書趙宗鉉一人近聞公會懸頉云苟且甚矣該曹判堂之代卽爲問于大臣從二品中今日政差出待下批牌招
정조 17년 · 강
命故文衡吳載純議諡今日爲之宣諡日海昌尉內外祠宇故文衡兩代遣官致祭
정조 17년 · 목
敎曰曾經文衡之臣易名例皆卽爲況崇陵外孫也又況近密之閣臣也今日弘文館適會於諡號坐起而其先卿故文衡吳瑗諡狀在本館方欲議諡豈可不竝爲乎故內閣提學兼大提學吳載純一體議諡於今日而主家如未撰狀令館臣奉考侑祭之文謄來揭楣之扁就爲考證事分付宣諡日海昌尉內外祠宇故文衡兩代遣官致祭爲主家內外孫者進去宣諡期限問于主家使之從便爲之事一體分付
정조 17년 · 강
慶尙監司趙鎭宅以比安縣穀簿軍總査啓
정조 17년 · 목
該監司査啓以爲比安縣穀簿軍額待該縣監還任商確釐正後登聞之意已爲馳啓而該縣監兪漢㝢還任之後穀簿中反逋之蕩減與分捧軍總中額外之減刪與移送者另加査櫛區別牒報之意卽爲發關矣該縣監牒呈內穀簿則反逋各穀一萬二千二百三石九斗三升零內三千六百八十七石八斗三升零則特爲蕩減八千五百十六石九升零則限四年分捧昨年停捧各穀三千一百四十九石十三斗八升零則穀簿中雖以停退懸錄苟求其本卽是年久反逋故此亦通同分數竝入於蕩減分捧之中軍總則納布軍一千八百八十六名內五百名分俵移送云該縣糴案之可考者一竝取來應問各人中生存者亦爲上使後大丘判官李端亨奉化縣監林最遠別定査官眼同推覈則癸巳本倉色朴翼淳招內癸巳以前首吏鄕及倉監色等無一生存故渠獨來待而本邑反逋蓋自戊寅流來穀名石數則未能詳知而及至癸巳渠之倉色擧行時曾前民反吏逋爲五百餘石當年新反又爲三百餘石而還簿則年久之故果無見存云丁酉本倉色朴就淳招內流來舊反爲一千三百餘石當年新逋爲七百餘石而還簿則無一遺在云庚子辛丑座首李培信招內庚子反逋爲五百餘石辛丑反逋爲一千餘石而文書則倉色輩盡爲遺失云乙巳丙午吏房朴就淳招內渠卽南等時吏房而反逋各穀之爲四千餘石果爲的實文書則元無見在云丁未戊申座首張晙吏房朴翼淳等招內丁未反逋爲四千餘石戊申反逋爲四千五百二十石而丁未文書倉色遺失戊申文書則持來云戊申本倉色李相宅縣倉色李之演等招內仍反各穀四千五百二十石內民反爲二千三十五石吏奴逋爲二千四百八十五石云庚戍座首李培信吏房朴就淳己酉縣倉色李大永等招內仍反各穀四千九百七十一石內民反爲二千二百三十八石吏奴逋爲二千七百三十三石當年新反一千二百十九石內民反爲三百八石吏奴逋爲九百十一石而文書竝爲現納云庚戍座首李培信吏房朴就淳縣倉色朴光鎭等招內仍反各穀四千四百九十八石零內民反爲一千五百九十四石零吏奴逋爲二千九百四石零當年新反一千三百六十二石零內民反爲四百六十九石零吏奴逋爲八百九十三石而相考文書可以洞燭云辛亥座首朴天健本倉色金聲玉等招內仍反各穀五千八百四十四石零內民反爲二千五十三石零吏奴逋爲三千七百九十一石零當年新反六百五十七石零內民反爲二百九十一石零吏奴逋爲三百六十六石零詳載文書中云壬子座首金澈吏房朴山雄本倉色李相直縣倉色朴光茂等招內仍反各穀六千三百三石零內民反爲二千二百三十四石零吏奴逋爲四千六十九石零當年新逋五千八百九十九石零內民反爲二千五百五石零吏奴逋爲三千三百九十四石零一按文書可知實狀云矣今以本邑報辭參互各人供招則蓋此反逋流來已久而戊申以前則初無文蹟之可據以致年條之莫詳毋論吏逋民反勢將一例屬之於蕩滌之中其後反逋則該縣監陳疏蒙允亦當歸之於分捧之中而至於壬子新反五千八百九十九石此非流來舊逋卽是當年未捧則不可混論於蕩減分捧故嚴加董督期於準捧之意發關申飭昨年停退條則依朝令斷當盡數徵捧而名雖昨年停退實是流來舊逋該縣之一竝擧論於分捧實出於萬不獲已之擧則亦不可無別般闊狹之道限四年分捧不無太緩之患而顧其民邑事勢勿亟勿徐十分稱停然後可無繹騷之慮庶有了殺之望而穀簿至重臣不敢擅便流來反逋之四年定限昨年停退之一體分捧令廟堂稟處軍總則刊册外四百二十二名中三百七十名則或編於京司納布或充於下納給代所關緊重此則較量各邑之軍總多寡今方分排移送五十二名則名色與正軍有異無甚關係永爲革罷丁未縣監鄭東杓原情中反逋四千餘石自前縣監在任時流來虛錄云者果爲的實而癸巳甲午乙未縣監申曘丙申丁酉戊戍縣監李錫稷己亥庚子辛丑壬寅縣監金翼均癸卯甲辰縣監李龜應等俱己身死今無可論而乙巳丙午縣監南麟耇則藉曰流來舊逋因循未捧之罪在所難免亦令攸司稟處
정조 17년 · 강
禁推前承旨李勉兢仍命平薪鎭分籍定界該道臣論理狀聞旋放勉兢